Shavkat Mirziyoyev: “Ta’lim muassasalari bitiruvchilari kamida 2 ta chet tilini mukammal bilishi shart”

Prezident Shavkat Mirziyoyev raisligida o‘tkazilgan chet tillarini yanada rivojlantirishga bag‘ishlangan videoselektor yig‘ilishida davlat rahbari sohada yutuq va kamchiliklar xususida so‘z yuritdi, deya xabar bermoqda “Daryo” muxbiri.
“Ochiqlik siyosatimiz, dunyo bozoriga faol kirib borayotganimiz hamda xalqaro hamkorlik aloqalarimizning kun sayin kengayishi chet tillarini o‘rganishning dolzarbligini yanada oshirmoqda.
Biz raqobatdosh davlat qurishni o‘z oldimizga maqsad qilib qo‘ygan ekanmiz, bundan buyon maktab, litsey, kollej va oliygoh bitiruvchilari kamida 2 ta chet tilini mukammal bilishlari shart. Bu qat’iy talab har bir ta’lim muassasasi rahbari faoliyatining asosiy mezoniga aylanishi lozim.
Shuning uchun joylarda chet tillarini o‘rganishga yetarli sharoit yaratish va uni ommalashtirish barcha rahbarlarning asosiy vazifasi bo‘lishi lozim”, – dedi davlat rahbari.
Yig‘ilishda qayd etilishicha, bugungi kunda O‘zbekistondagi 25 ta oliygohda o‘qitish chet tilida olib borilmoqda. Xalqaro til sertifikati olgan bitiruvchi o‘quvchilar so‘nggi 3 yilda 10 baravarga oshgan, ya’ni 700 nafardan 7 ming nafarga.
Bundan avval O‘zbekistonda Xorijiy tillarni o‘rganishni ommalashtirish agentligi tashkil etilishi haqida xabar berilgandi.